Врз основа на 20 став 1 и член 34 став 1 алинеја 11 и 12 в.в. со член 18 од Законот за слободен пристап до информации од јавен карактер („Службен весник на Република Северна Македонија“ бр. 101/2019), член 13 и член 24 став 1 и став 3 од ЗОУП („Службен весник на Република Македонија“ бр.124/2015), а по овластување на Директорот на Агенцијата за заштита на правото на слободен пристап до информациите од јавен карактер, согласно Решение број 04-449/1 од 17.12.2024 година, постапувајќи по Барањето за пристап до информации од јавен карактер поднесено од И. И. од Б., по предметот Барање за пристап до информации од јавен карактер, Службеното лице за посредување со информации од јавен карактер, на 21.08.2025 година, го донесе следното

**Р Е Ш Е Н И Е**

**Барањето за пристап до информации од јавен карактер** од И. И. од Б., поднесено до Агенцијата за заштита на правото на слободен пристап до информациите од јавен карактер, заведено под бр. 08-5 на 21.08.2025 година **СЕ УВАЖУВА**.

***О б р а з л о ж е н и е***

До Агенцијата за заштита на правото на слободен пристап до информациите од јавен карактер, беше доставено Барање за пристап до информации од јавен карактер од Барателот на информации И. И. од Б., заведено под број 08-5 од 21.08.2025 година, со кое Барателот бара преку е-маил/електронски запис да му биде доставена следната информација од јавен карактер:

 „1. Дали во врска со решенијата У-6 бр. 408/2023; У-6 бр. 409/2023 и У-6 бр. 410/2023 на Управниот суд со кој ги отфрли жалбите на МССФ како недозволени, од страна на АСПИ, прекршочно е глобена МССФ или одговорното лице во неа, согласно Законот за слободен пристап до информации од јавен карактер и дали истите се наплатени?

 2. Дали и колку пати АСПИ, во изминатите 5 години ја има прекршочно казнето МССФ или нејзиното одговорно лице спрема одредбите од Законот за слободен пристап до информации од јавен карактер, поради одбивање на барателите да им доставува ИЈК и дали се наплатени?

 3. Кои законски дејствија гои презема АСПИ према ИМАТЕЛИТЕ на ИЈК, со цел БАРАТЕЛИТЕ на ИЈК да ги добијат бараните ИЈК, во оние случаи кога и покрај изречените глоби од страна на АСПИ, имателите на ИЈК на барателите на ИЈК и понатаму не им ги доставиле ИЈК?

 4. Дали и во кои случаи недавањето на информации од јавен карактер понесува кривична одговорност за одговорното лице во правното лице - имател на информациите од јавен карактер, поради систематско кршење на граѓанското право за слободен пристап до ИЈК?“

Постапувајќи по ова Барање за пристап до информации од јавен карактер, Агенцијата за заштита на правото на слободен пристап до информациите од јавен карактер Ве информира за следното:

Одговор на прашањето под точка 1.

Агенцијата за заштита на правото на слободен пристап до информациите од јавен карактер се уште не применила прекршочни одредби спрема службеното лице за посредување со информации од јавен карактер кај Имателот на информации -Македонска спортска стрелачка федерација во врска со решенијата У-6 бр. 408/2023; У-6 бр. 409/2023 и У-6 бр. 410/2023 на Управниот суд.

Одговор на прашањето под точка 2.

Агенцијата за заштита на правото на слободен пристап до информациите од јавен карактер има поведено една прекршочна постапка против службеното лице за посредување со информации од јавен карактер, кај Имателот на информации - Македонска спортска стрелачка федерација, при што се изготвени Записник за сторен прекршок, Покана за порамнување и Прекршочен платен налог, за сторен прекршок - непостапување по Решение на Агенцијата, со архивски број 08-251 од 10.10.2022 година.

Одговор на прашањето под точка 3.

Согласно одредбата содржана во член 3 алинеја 2 од Законот за слободен пристап до информации од јавен карактер „информација од јавен карактер“ е информација во која било форма што ја создал или со која располага имателот на информацијата согласно со неговите надлежности. Оттука, Имателот на информации не е должен да креира нова информација, за да ги задоволи потребите на Барателот за добивање одредена информација која во моментот кога е поднесено Барањето ниту е создадена ниту пак Имателот располага со истата. Ова особено се однесува во случаи, како сега со Вашево прашање, кога Барателот не бара конкретна информација, туку бара одредено толкување или објаснување, кое не е регулирано со Законот за слободен пристап до информации од јавен карактер.

Одговор на прашањето под точка 4.

Согласно одредбите содржани во член 38 и член 39 од Законот за слободен пристап до информации од јавен карактер, предвидени се само прекршочни санкции против функционерот/раководното лице, како и службеното лице кај имателот на информацијата.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение може да се поднесе жалба до Агенцијата за заштита на правото за слободен пристап до информациите од јавен карактер во рок од 15 дена од денот на приемот на решението.

По овластување на Директорката

Службено лице за посредување со

 информации од јавен карактер

Петар Гајдов

Доставено до:

- Барателот на информацијата

- Архива на Агенцијата